SA’ner in Burkina Faso ontvoerDie departement van internasionale betrekkinge en samewerking het gesê hy is ingelig omtrent die ontvoering van ŉ Suid-Afrikaner in Burkina Faso in Wes-Afrika. Ndivhuwo Mabaya, woordvoerder van die departement, het gesê die departement werk deur sy sendings in die streek saam met wetstoepassingsagentskappe in verband met die saak. “Die familie van die ontvoerde Suid-Afrikaner is in kennis gestel.” Geen verdere inligting is in dié stadium bekend nie. Mabaya het namens die regering Suid-Afrikaners gewaarsku om bedag te wees wanneer hulle reis en hul te vergewis van moontlike veiligheidsrisiko’s in die omgewing waar hulle reis. “Suid-Afrikaners word ook daaraan herinner om by die betrokke sending of die departement te registreer wanneer hulle in die buiteland werk of reis.” eNCA het vroeër berig die Suid-Afrikaner is glo een van drie mynwerkers wat in die noorde van Burkina Faso ontvoer is.